
Omslagsfotografiet viser en ukrainsk solsikkeåker. Under normale omstendigheter er Ukraina verdens største eksportør av solsikkefrø og solsikkeolje. Botaniker Charlotte Bjorå, førsteamanuensis ved Naturhistorisk museum ved UiO, kaller solsikken for Ukrainas nasjonalblomst og sier at den symboliserer lojalitet og optimisme. Hun videreformidler historien om en ukrainsk kvinne som tilbyr en russisk soldat solsikkefrø og oppfordrer ham til å putte frøene i lommen. For slik “kan blomster vokse hvis han dør på ukrainsk jord”.

Tilegnet NAA i dyp takknemlighet


FORORD AV PROFESSOR GLENN DIESEN

Jan-E. Askerøi har skrevet en viktig bok om forholdet mellom Russland, Ukraina og Vesten. Da Russland invaderte Ukraina i februar 2022, insisterte Ine Eriksen Søreide at "dette er ikke tiden for å forstå, men for å fordømme", og alle forsøk på å forklare Russlands posisjon har siden blitt avvist som å forvare og legitimere invasjonen.

Men om vi ikke kan diskutere bakgrunnen for denne konflikten og hvordan NATO har bidratt, hvordan kan vi da finne løsning? De eneste akseptable forklaringene på Russlands motivasjon har vært russisk nasjonalisme, imperialisme og deres ønske om å gjenopprette Sovjetunionen. Som et resultat har Norges svar vært å sende våpen istedenfor å foreslå forhandlinger. Om denne konflikten skal kunne løses, må vi tillate debatt.

Og her kommer Askerøi med et viktig bidrag. Han utforsker den historiske bakgrunnen for Russlands utrygghet og splittelsene med Vesten over de siste 1000 årene. Vi kastet bort freden etter den kalde krigen, og forsøket på å trekke Ukraina inn i NATO førte til slutt til krig. Askerøi skildrer hvordan denne konflikten har utviklet seg, utfordringene for demokratiet og ytringsfriheten i det som har blitt en ny kald krig.

Russland begynte sin historie som en ganske vanlig europeisk stat for over 1000 år siden i Kiev-riket. På bredden av Dnepr var russerne gjennom elver forbundet med vikingene i nord og det bysantinske riket i sør. Oppløsningen av Kiev-riket og invasjonen av mongolene skilte Russland fra Europa, maritime korridorer og handel. Moderniseringen av Russland ble derfor likestilt med en retur til Europa. Peter den store fikk "returnert" Russland til Europa på begynnelsen av 1700-tallet ved å beseire svenskene, og bygget St. Petersburg som Russlands "vindu til Europa". Russland ble igjen en europeisk sjømakt, samfunnet ble modernisert, og europeisk kultur ble omfavnet. Dette var starten på 300 år med et vestlig-fokusert Russland som aldri fant sin plass i Europa. Som Dostojevski og andre russiske tenkere observerte – Russland ble aldri ønsket velkommen i Europa.

Også under Sovjetunionen forsøkte Moskva å skape et felles Europa. Helsingforsavtalen i 1975 ga en skisse for pan-europeisk samarbeid, som motiverte Gorbatsjov til å gjennomføre reformer og hans visjon om å erstatte blokkpolitikken med et "felles europeisk hjem". Berlinmuren falt, og man erklærte at den kalde krigen var slutt. Videre ble Warszawapakten oppløst, sovjetiske tropper vendte hjem, og til slutt ble til og med Sovjetunionen oppløst. "Charter of Paris for a New Europe" av 1990, basert på Helsingforsavtalen, skisserte en ny inklusiv sikkerhetsarkitektur etter den kalde krigen. Charteret opprettholdt sentrale prinsipper som suveren likhet og udelelig sikkerhet i et Europa uten skillelinjer. Fire år senere la charteret grunnlaget for en inklusiv sikkerhetsinstitusjon – Organisasjonen for sikkerhet og samarbeid i Europa (OSSE), basert på nøkkelprinsippene suveren likhet, udelelig sikkerhet og et Europa uten skillelinjer.

Avgjørelsen om å ekspandere NATO kansellerte avtalene om å skape en inkluderende pan-europeisk sikkerhetsarkitektur. Den medførte at OSSE ville miste sin hensikt og at den kalde krigens nullsumslogikk ble gjenopplivet. President Bill Clinton, ledende amerikanske politikere, ambassadører, utenriksministere, CIA-direktører og eksperter erkjente det opplagte, at å ekspandere NATO ville skape nye delelinjer og fremmedgjøre Russland. William Perry forklarte at Clinton-administrasjonen var fullt klar over at NATOs ekspansjon ville skape en konflikt med Russland, men fordi Russland stadig ble svakere, var det ikke lenger nødvendig å ta hensyn til deres sikkerhetsbekymringer. Et utvidet NATO ville bli en garanti mot fremtidige konflikter med Russland, mente man.

"Europeisk integrasjon" ble derfor et geopolitisk nullsumsprosjekt der statene mellom NATO og Russland måtte ta et sivilisasjonsvalg om de ville tilhøre "oss" eller "dem". Under den første kalde krigen var delelinjene i Europa klart etablert, og stedfortrederkrigene ble utkjempet i den tredje verden. I den nye kalde krigen kjempes det om−hvor de nye europeiske delelinjene skal trekkes, noe som forutsigbart ville skape konflikter i de dypt splittede samfunnene i Moldova, Georgia og Ukraina. I Vesten ble det skapt et narrativ om et forent Ukraina som ønsket å unnslippe Kreml og finne sikkerhet i NATO. I virkeligheten bekreftet alle meningsmålinger frem til 2014 at knapt 20 prosent av ukrainere ønsket NATO-medlemskap.

I februar 2014-støttet Vesten et regimeskifte i Ukraina. Dette blir omtalt som en demokratisk revolusjon til tross for at den demokratiske valgte regjeringen ble avsatt i strid med grunnloven og uten majoritetsstøtte fra ukrainerne. Den ble erstattet med en regjering håndplukket av Washington. Vesten støttet en "anti-terror-operasjon" mot opprørere i Donbass som ikke anerkjente legitimiteten til de nye styresmaktene i Kiev, og amerikanerne etablerte en sterk innflytelse over Kiev. Samtidig ble opposisjonspartiene og mediene renset for alle som var sympatiske til Russland, russisk kultur og språk ble systematisk angrepet, og Vesten utviklet en sterk ukrainsk militærmakt som ble gradvis integrert med NATO. I februar 2022 invaderte Russland.

Hvordan blir forholdet mellom Vesten og Russland etter krigen i Ukraina?

Det vestlig-støttede statskuppet i 2014 endte Russlands drøm om et Stor-Europa. En ny periode i russisk historie har begynt 30 år etter Gorbatsjovs "felles-europeiske hjem" og 300 år etter Peter den stores "retur til Europa". Prosjektet om et Stor-Europa er blitt erstattet med et Stor-Eurasia ettersom Europa ikke lenger har monopol på økonomisk modernisering. Moskva anser Vesten som stagnerende, ideologisk og fiendtlig, og kontrasterer dette med et dynamisk, pragmatisk og imøtekommende Asia. Vestens hegemoni tar slutt og Russland satser derfor sin fremtid på økonomisk integrasjon med Østen.

Avgjørelsen å reetablere militariserte delelinjer i Europa ved å ekspandere NATO har vært en historisk feiltakelse. Gradvis å ekspandere en militærallianse mot russiske grenser har aldri vært en oppskrift for stabilitet, og det var ikke annet å forvente enn at den europeiske sikkerhetsarkitekturen kollapset. Istedenfor å reflektere over egne feil de siste 30 årene, har NATO og Norge tatt avgjørelsen å løse konflikten ved å kjempe en stedfortrederkrig i Ukraina mot verdens største atommakt.

Oslo, november 2023

Glenn Diesen

Professor at the University of South-Eastern Norway (USN)

